Općini Zagorska Sela odobrena sredstva za rekonstrukciju nerazvrstane ceste 
NC001 Zagorska Sela – Brezakovec – Gornji Škrnik
Općini Zagorska Sela odobrena su bespovratna sredstva za projekt „Rekonstrukcija nerazvrstane ceste NC001 Zagorska Sela – Brezakovec – Gornji Škrnik u Općini Zagorska Sela, duljine 3.835 m”.
Cilj projekta je rekonstrukcijom predmetne ceste unaprijediti kvalitetu, sigurnost i pouzdanost prometovanja u svim vremenskim uvjetima. Provedbom projekta smanjit će se vrijeme putovanja, troškovi upravljanja vozilima i postojeći troškovi održavanja ceste, uz istodobno ostvarivanje bolje prometne povezanosti naselja Zagorska Sela, Brezakovec i Gornji Škrnik. Ugradnjom prometne opreme i digitalne LED signalizacije omogućit će se sigurnija i preglednija vožnja, a rekonstruirana cesta dodatno će doprinijeti prometnom povezivanju gospodarskih i javnih subjekata smještenih uz predmetnu dionicu. 
Projektom je predviđena rekonstrukcija ceste u duljini od 3.835 metara, što uključuje pripremne i zemljane radove, uređenje kolničke konstrukcije, izvedbu kolnih prilaza, odvodnju oborinskih voda, postavljanje prometne opreme te ugradnju LED signalizacije. 
Projekt se financira u okviru intervencije 73.13. „Potpora javnoj infrastrukturi u ruralnim područjima“ iz Strateškog plana Zajedničke poljoprivredne politike Republike Hrvatske 2023. – 2027., uz financijsku potporu Europske unije.
Ukupna vrijednost projekta je 1.286.582,20 eura, a Općini Zagorska Sela odobrena je potpora u iznosu od 1.283.343,95 eura.

